ገቢ ለሌላቸው አቅመ ደካማ አረጋውያን ወርኃዊ ክፍያ ለመስጠት የሚያስችል ስምምነት ለፓርላማ ቀረበ
በከተሞች ለሚኖሩ ምንም ዓይነት ቋሚ ገቢ ለሌላቸው አቅመ ደካሞች አረጋውያንና ሌሎች ችግረኞች፣ መንግሥት በነፃና በተወሰነ ማኅበራዊ አገልግሎት ክፍያ ለመፈጸም የሚያስችለው የብድር ስምምነት ፓርላማ ቀረበ፡፡የብድር ስምምነቱ የተደረገው በገንዘብና ኢኮኖሚ ልማት ትብብርና በዓለም ባንክ መካከል ሲሆን፣ አጠቃላይ የብድር መጠኑም 300 ሚሊዮን ዶላር ነው፡፡ዓላማውም በአገሪቱ የተለያዩ ከተሞች በዝቅተኛ የኑሮ ደረጃ ላይ የሚገኙ ነዋሪዎችን በመለየት፣ በተቀናጀ መንገድ የፋይናንስ ድጋፍ እንዲያገኙ ማድረግ የሚያስችል ነው፡፡በፕሮጀክቱ ተጠቃሚ የሚሆኑት በ11 ከተሞች የሚገኙ አረጋውያን፣ የአካል ጉዳተኞች፣ የአዕምሮ ሕመምተኞች፣ በተለያየ ምክንያት ወላጆቻቸውን ያጡ ሕፃናት፣ የጎዳና ተዳዳሪዎች፣ ዝቅተኛ የገቢ ምንጭ ያላቸው ሴቶችና ወጣቶች፣ እንዲሁም ለምኖ አዳሪዎችና ሴተኛ አዳሪዎች መሆናቸውን በስምምነት ሰነዱ ማብራሪያ ላይ ሰፍሯል፡፡የገንዘብ ድጋፉ በሁለት ዓይነት መንገዶች የሚከፈል ሲሆን፣ አንደኛው በአነስተኛ የመሠረተ ልማት ግንባታ፣ በከተማ አረንጓዴ ልማትና አካባቢ ጥበቃ በመሰማራት ለሚሰጡ አገልግሎቶች ክፍያ በመፈጸም ነው፡፡ በተጨማሪም እነዚህን የኅብረተሰብ ክፍሎች የሚመጥንና የሚጠቅም ሥልጠና በመስጠትና በመሰል ሥራዎች በማሰማራት ማኅበረሰቦች የግላቸውን ሥራ መሥርተው ወደ ተሻለ የኑሮ ደረጃ እንዲሸጋገሩ ድጋፍ የሚያደርግ ነው፡፡ሁለተኛው የገንዘብ ድጋፍ በነፃ የሚደረግ ሲሆን፣ በከፋ ድህነት ለሚኖሩ አረጋውያን፣ ለአካል ጉዳተኞች፣ በከፍተኛ ሕመም ለሚሰቃዩ የከተማ ነዋሪዎች ክፍያ ተፈጽሞላቸው መሠረታዊ ፍላጎታቸውን እንዲያሟሉ ማድረግ የሚያስችል ነው፡፡የኢትዮጵያ መንግሥት ከዓለም ባንክ ጋር የተፈራረመው የ300 ሚሊዮን ዶላር ብድር የስድስት ዓመት የችሮታ ጊዜን ጨምሮ በ38 ዓመታት ተከፍሎ የሚያልቅ ነው፡፡ ፓርላማው የብድር ስምምነቱን ለዝርዝር ዕይታ ለበጀትና ፋይናንስ ጉዳዮች ቋሚ ኮሚቴ መርቶታል፡፡ 